La cuorsa rapida

“Pschhhttt – stei eri, ussa vai per la ligiongia!” Il bab sesa ina nervusadad sin canapè, gie meglier detg seruschna plitost vi e neu e scaulda bravamein siu tappun. “Ussa! Dai, dai, dai, jahhh!” Las empremas storschas ein gia vargadas, senza che bab havess munchentau mo ina solia. Bunamein cun dapli anim ch’il skiunz ella televisiun semuenta il bab ussa sil tappun vi e neu sco sch’el fuss per propi ella televisiun, ni meglier detg sin pista. La mumma scrola mo il tgau cun in surrir e scappa on cuschina, tuorna denton puspei cun ina scadiola caffè. Cura che bab mira cuorsas da skis sto ella adina beiber caffè per sequietar. Mumma ei daditg disada vid las cuorsas da bab, che raquenta lu aunc adina con sperts ch’el eri pli baul cun siu ‘Atomic R5’, il pli niev da gliez temps. Gie, sias historias fantasticas e sias bravuras stattan screttas en negins cudischs, denton san bunamein tuts dil vitg ordadora tgei victorias che bab ha para gia festivau, pli baul…
“JAAAAHHH!!” Jeu sun bunamein schulaus dil canapè quella gada, ina tala buorlada ha bab dau e quei sulettamein perquei che nies favorit ha il meglier temps intermediar. “Teni ils polischs, buobs!” Bab ha la fatscha tut cotschna, pir che suenter esser sesius sin pegna scaldada dalla tatta. Lezza scaldava adina schi fetg, che negin teneva ora sin pegna pli ditg che tschun minutas. Bab ei ord il moni. Ussa stat el en pei, munchenta denton negina storscha. In pign sbagl e tut fuss vargau. Concentraziun cumpleina. Curdin, miu frar, stat ussa era en pei sper bab. El vegn in di exactamein sco bab – el fa ils medems moviments e fa la medema fatscha ambiziusa. Il skiunz ella televisiun vegn pli e pli datier dall’arrivada. Era il commentader da televisiun tschontscha pli e pli dad ault e tut en dialect ch’jeu capeschel mo a mesas. Tenor la vusch pon ins tertgar ch’el seigi parents cun bab. “DAIIII, DAAAIIII!!!” Mo aunc paucas portas. Ussa tegn ei era buca pli mei silla sutga. Era jeu stun en pei e smachel ils polischs tgei ch’jeu pos, aschia ch’ei fa bunamein mal. Mo aunc paucs muments, paucs tschienavels. Negin di pli enzatgei, tuts treis miran e miran e miran cun bucca aviarta. Jeu vegn tut nervus, mirel sill’ura digitala dalla televisiun e dumbrel. En miu patratg emprovel da retener il temps. Bab stat a garnugl, tila buca pli flad, las vestas cotschnidas e fa egliuns sco sch’el havess gest viu il giavel. Il skiunz cul vestgiu blau, il vestgiu da cuorsa svizzer natiralmein, stat bass giuaden a garnugl e traversa en quei mument la lingia d’arrivada. Ei va péz a cup. Tuts treis tegnan il flad, spannegiai… “JAAAAHHHHHH!!! JUUUHHHUUUUUIIIII!!!” La mumma lai gest dar giun plaun la scadiola da caffè dalla tema ed il tgaun entscheiva a giappar e seglia en stiva. Il gat scappa immediat sut il canapè e tila en la cua. Nus treis essan buca pli da tener. Seglin bratsch en bratsch en rudi per la stiva entuorn. Bab tschappa nus dus ed aulza nus ad ault ch’jeu stos far risaglias. “HAHAAA! EMPREM!” Curdin ed jeu seglin ussa sin canapè e cantein nies “OLÈ, OLÈ…” che nus cantein era adina cura che nus gudignein da dar ballapei. Bab tschaffa immediat la mumma pils mauns ed entscheiva a saltar cun mumma sco sch’ei havessen gest maridau! Mumma entscheiva a rir tut dad ault. La televisiun havein gia daditg emblidau e la fiasta da nies victur ei buca da cumparegliar cun nies barlot!

Igl ei tut ruasseivel ed jeu schaiel en letg. Stos aunc adina surrir e sun tut ventireivels che nus havein gudignau la medaglia d’aur. Patratgel vid la cuorsa. Imagineschel co el siara avon la partenza ils calzers da skis, co el controllescha aunc ina davosa gada ch’ils egliers da skis seigien si perfetgamein, avon che ir ella casetta da partenza, co il funcziunari di lu “ready”…
…“ready” rispundel, fetgel mia festa davon l’antenna da partenza, mon levamein davos giu cul tgierp e dun in stausch vehement culla festa, aunc inaga, aunc ina e per buca piarder temps mon spertamein ella posiziun da cuorsa rapida. Igl ei tessaglia ed jeu survegn in tempo narr. Cun bravura prendel las empremas portas avon ch’ei va sul segl ora. “JUUUHHH!“ Tilada! Haiel gest aunc giu cletg da setschentar bein avon la proxima storta. Il vent schula. Las undas dalla pista scadeinan e scrolan e… “AHH!” Haiel gest aunc giu cletg da buca ruclar, in tal tempo havevel! “JUUHHH!” danovamein in segl! Quella gada eis el gartegiaus meglier! La glieud cloma, giubilescha. La passascha finala. “SCHHHH…”, schula il vent en mias ureglias. Dun aunc inaga tut, mordel sils dents e stun aschi a bass sco pusseivel per gudignar impurtonts tschienavels. Audel la vusch da bab. El ei segir all’arrivada gia miez ord il moni e cloma miu num. Mo aunc paucs meters e…
“Franco, leva! Uei, leva! Igl ei uras da levar! Nus lein gie ir oz sin pista, has gia emblidau!” “Tgei…?? Tgei eis…ei?“ Bab banduna cun in surrir puspei mia combra ed jeu saiel buca tgei ch’ei schabegiau. Plaunsiu realiseschel e saiel buca sch’jeu duei rir ni bargir! Mo aunc paucs tschienavels ed jeu havess gudignau il campiunadi mundial! Tut perplex sesel en letg e saiel per propi buca sch’jeu duei rir ni bargir!